**Transformarea**

*Flavius Laurian Duverna*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Transformarea

Aş vrea ca-n zorii dimineţii

Când ziua e egală-n două,

Să fiu ca bobul fin de rouă

Ce-nviorează sensul vieţii,

Şi-aducător de veste nouă.

Să reflectez din firul ierbii

Când soarele e-n răsărire

În maiestuoasa-i strălucire,

Când în codri umblă cerbii

Cătând otava-n odrăslire.

Aş vrea să fiu ca picătura

De ploaie-n binecuvântare

Cu-a ei supremă-nviorare,

Căzând din nori pe arătura

Ce-i pregătită-n aşteptare.

Să ud sămânţa semănată

Sub brazda caldă din ogor

Ce-i aşteptată cu mult dor,

Ca încolţirea mult sperată,

Să se dezvolte-n ritm uşor.

Întâi să crească firul verde

Bogat în rodul de-nfrăţire,

Apoi paiul spre-ngălbenire,

Şi-n coloritul ce se pierde

Să se-ntrevadă o-mplinire.

Să treacă spicele, în salbe,

Peste lăstari, peste frunziş

Şi tot ma mult spre luminiş,

Iar holdele, coapte şi albe,

S-ajungă-n timp la seceriş.

Să fiu în Ploaia cea Târzie

Mult prea râvnita picătură

Ce-nmoaie întărita zgură

Din însetata, scumpă glie,

Înviorând toate-n natură.

Şi să ma pierd în absolvire

În bobul cel din spic deplin

Când sorele-i pe cer senin,

Ca să mă aflu-n re-ntâlnire

Cuprins în harul sfânt divin.

Când după marea secerare

Vor fi strânşi snopii şi legaţi

Şi-n clăi pe mirişte-aşezaţi,

Când puşi vor fi în grânare

Prin îngerii sfinţi, număraţi,

Aş vrea să fiu în rândul lor

Cuprins în roadele bogate

De Domnul binecuvântate,

De Dumnezeu, cel Creator,

Care va face din nou toate.

Şi n-oi mai fi bobul de rouă

În zori de zi, de dimineaţă,

Când toate mijesc la viaţă,

Ci-o altă fiinţă, voi fi nouă

Cu Dumnezeu, faţă în faţă.

Nu voi mai fi, nici picătura

De ploaie-n binecuvântare

Spre a rodi cu-mbelşugare,

Ci chipu-mi în toată făptura

Ca El va fi... 'n-asemănare.

În transformarea minunată

Prin haru-I sfânt şi uimitor

În sângele-I Sfânt salvator,

Voi fi făptura, nou creată

Reprezentând, pe Creator.

Şi-n toată scumpa veşnicie

Voi spune lumilor celeste

Cea mai cumplită poveste,

Că-ntr-a Golgotei tragedie

Viaţa mea de-a pururi este!

Flavius Laurian Duverna

21 septembrie 2006